b'\n_START_ARTICLE_\nColom borino\n_START_PARAGRAPH_\nEl Colom Borino \xc3\xa9s un tipus de colom de vol originari de Mallorca i que prov\xc3\xa9 de l\'encreuament de diverses races de coloms locals com s\xc3\xb3n el Colom d\'escampadissa i el Colom de pinta. La seva cria sempre ha estat molt redu\xc3\xafda i es concentrava en dos o tres pobles del sud de l\'illa. Pertany al grup de coloms de vol, tant en esbart com tot sol. La manera de volar en \xc3\xb2rbites circulars el diferencia del vol del colom d\'escampadissa, malgrat que conserva encara algunes caracter\xc3\xadstiques que provenen de les races que hi varen donar origen. T\xc3\xa9 l\'est\xc3\xa0ndard reconegut des de 1994 per l\'Entesa Europea d\'Avicultura i Cunicultura, i el seu cens ha minvat molt els darrers anys, la qual cosa l\'ha condu\xc3\xaft a una fase cr\xc3\xadtica de superviv\xc3\xa8ncia. Com passa en la majoria de races de coloms, \xc3\xa9s necessari establir alguns colomers de refer\xc3\xa8ncia, almenys per al manteniment i la selecci\xc3\xb3 de la seva morfologia, ja que avui en dia els vols d\'esbart ja quasi no es practiquen, per les dificultats de manca d\'espais adequats que habitualment acompanyen aquest tipus d\'esport.\n_START_SECTION_\nOr\xc3\xadgens\n_START_PARAGRAPH_\n\xc3\x89s originari de Mallorca i es creu que ve de l\'encreuament entre diverses races, com el colom d\'escampadissa i el colom de pinta. D\'acord amb les fonts consultades i documentaci\xc3\xb3 existent, aquest tipus de colom va ser sempre criat de forma molt localitzada i poc estesa, citant alguns autors a Felanitx, Mallorca, com a lloc d\'origen de la ra\xc3\xa7a._NEWLINE_Alguns entesos manifesten que el tipus Borino no va ser molt est\xc3\xa8s comparat amb els altres tipus de coloms aut\xc3\xb2ctons de les Illes Balears._NEWLINE_El nom de Colom Borino t\xc3\xa9 una estranya significaci\xc3\xb3. Alguns autors ho justifiquen amb la suposici\xc3\xb3 que el vol del Colom Borino s\'assembli al color o al volar de l\'insecte "borino". Al poble de Felanitx tamb\xc3\xa9 se\'ls anomenava Colom de tomb, per ventura per la manera de volar amb \xc3\xb2rbites circulars, a difer\xc3\xa8ncia del Colom d\'escampadissa, tamb\xc3\xa9 criat al poble en temps passats.'